คาดหุ้นสัปดาห์หน้าทะลุ 900
&nbsp;กสิกรไทยคาดตลาดหุ้นไทยสัปดาห์หน้าแกว่งขึ้นทะลุ 900 จุดได้แรงหนุนทุนนอก
21 ส.ค. 2553

กสิกรไทยคาดตลาดหุ้นไทยสัปดาห์หน้าแกว่งขึ้นทะลุ 900 จุดได้แรงหนุนทุนนอก
บล.กสิกรไทยและศูนย์วิจัยกสิกรไทย มองว่า แนวโน้มตลาดหุ้นไทยในสัปดาห์หน้า (23-27 ส.ค.)  ดัชนีน่าจะแกว่งตัวผันผวนในทิศทางขาขึ้น ท่ามกลางกระแสเงินทุนไหลเข้าจากต่างประเทศ โดยปัจจัยที่ต้องติดตาม ได้แก่ การเคลื่อนไหวของค่าเงินบาท รายงานตัวเลขเศรษฐกิจไตรมาส 2/53 โดยสศช. และทิศทางอัตราดอกเบี้ยนโยบาย หลังการประชุมนโยบายการเงินของ กนง. ในวันที่ 25 ส.ค. ส่วนปัจจัยในต่างประเทศ ได้แก่ ทิศทางราคาน้ำมัน และการเคลื่อนไหวของตลาดหุ้นภูมิภาค รวมทั้งการรายงานตัวเลขเศรษฐกิจที่สำคัญของสหรัฐฯ อาทิ จีดีพีไตรมาส 2/2553 ทั้งนี้ บล.กสิกรไทย คาดว่า ดัชนีจะมีแนวรับที่ 885 และ 865 จุด ขณะที่แนวต้านคาดว่าจะอยู่ที่ 900 และ 916 จุด ตามลำดับ
ในสัปดาห์ที่ผ่านมา ดัชนีหุ้นไทยปิดสูงสุดในรอบเกือบ 3 ปี โดยได้รับแรงหนุนจากเม็ดเงินไหลเข้าที่ยังมีอยู่อย่างต่อเนื่อง  ดัชนีหุ้นไทยปิดที่ 893.92 จุด ปรับตัวเพิ่มขึ้น 3.68% จาก 862.16 จุด ในสัปดาห์ก่อนหน้า และพุ่งขึ้น 21.70% จากสิ้นปี 2552  ขณะที่มูลค่าการซื้อขายรวมทั้งสัปดาห์เพิ่มขึ้น 99.60% จาก 90,711.03 ล้านบาท ในสัปดาห์ก่อนหน้า มาอยู่ที่ 181,058.02 ล้านบาท คิดเป็นมูลค่าการซื้อขายเฉลี่ยต่อวันที่เพิ่มขึ้นจาก 30,237.01 ล้านบาทในสัปดาห์ก่อน มาอยู่ที่ 36,211.60 ล้านบาท  โดยนักลงทุนต่างชาติ บัญชีบริษัทหลักทรัพย์ และนักลงทุนสถาบันซื้อสุทธิที่ 6,180.33 ล้านบาท 1,876.99 ล้านบาท และ 693.67 ล้านบาท ตามลำดับ ขณะที่นักลงทุนรายย่อย ขายสุทธิที่ 8,751.00 ล้านบาท 
ส่วนตลาดหลักทรัพย์ MAI ปิดที่ 252.11 จุด ขยับลง 0.71% จาก 253.90 จุด ในสัปดาห์ก่อนหน้า แต่ปรับตัวเพิ่มขึ้น 17.10% จากสิ้นปีก่อน